b'\n_START_ARTICLE_\nJuda Tadej\n_START_SECTION_\nIme\n_START_PARAGRAPH_\nIme Juda (hebrejsko: \xd7\x99\xd7\x94\xd7\x95\xd7\x93\xd7\x94 [Y\xc9\x99h\xc3\xbb\xe1\xb8\x8f\xc4\x81h, Juda]) je bilo namre\xc4\x8d med Judi zelo pogosto. Zaradi mo\xc5\xbenosti zamenjave so take ljudi pogosto klicali po vzdevkih - prvi Juda med 12 apostoli je imel vzdevek\xc2\xa0\xc2\xbbTadej\xc2\xab, drugi Juda pa je imel vzdevek\xc2\xa0\xc2\xbbI\xc5\xa1karijot\xc2\xab. Po nekaterih virih se je imenoval Juda tudi apostol Toma\xc5\xbe (Toma\xc5\xbe je vzdevek in pomeni Dvoj\xc4\x8dek). Juda je bil tudi eden od Jezusovih bratov (glej Jezus Kristus - Jezusov \xc5\xbeivljenjepis). Nekateri domnevajo, da je to ista oseba kot Juda Tadej (Juda Jakobov bi v tem primeru lahko razumeli kot\xc2\xa0\xc2\xbbJuda, brat Jakoba Pravi\xc4\x8dnega\xc2\xab), vendar to mnenje ni splo\xc5\xa1no sprejeto.\n_START_SECTION_\n\xc5\xbdivljenjepis\n_START_PARAGRAPH_\nAvtor novozaveznega Judovega pisma se predstavi kot\xc2\xa0\xc2\xbbJuda, slu\xc5\xbeabnik Jezusa Kristusa, Jakobov brat\xc2\xab. Domnevno je to ista oseba kot apostol Juda Tadej._NEWLINE_Po Jezusovi smrti je apostol Juda Tadej oznanjal evangelij po Judeji, Samariji, Siriji, Mezopotamiji in drugod po bli\xc5\xbenjem Vzhodu. Po legendi naj bi pri\xc5\xa1el tudi v Edeso, kjer je kralju Abgarju zaupal v varstvo sveti Mandilion - prt z Jezusovo podobo, ki je ni narisala \xc4\x8dlove\xc5\xa1ka roka (nekateri ta prt ena\xc4\x8dijo s Torinskim prtom). Nekateri zgodovinarji trdijo, da to ni bil apostol Juda Tadej, pa\xc4\x8d pa neki drug Tadej, ki je \xc5\xbeivel precej pozneje._NEWLINE_Druga legenda poro\xc4\x8da, da je Juda Tadej skupaj z apostolom Jernejem prinesel kr\xc5\xa1\xc4\x8danstvo tudi v Armenijo in ustanovil Armensko apostolsko Cerkev. Spomin na to je starodavni samostan svetega Tadeja (armensko: \xd5\x8d\xd5\xb8\xd6\x82\xd6\x80\xd5\xa2 \xd4\xb9\xd5\xa1\xd5\xa4\xd5\xa5 [Sourb Thade]), ki stoji na skrajnem severozahodu dr\xc5\xbeave Iran. Pozneje se mu je pridru\xc5\xbeil \xc5\xa1e apostol Simon Gore\xc4\x8dnik. Okoli leta 65 sta pretrpela mu\xc4\x8deni\xc5\xa1ko smrt._NEWLINE_Apostol Juda Tadej goduje 28. oktobra po katoli\xc5\xa1kem in 19. junija po pravoslavnem koledarju.'